**Работник, притиснат от камион**

1. **Обстоятелства:**

На 24.09.2014 г. вечерта натоварват тежкотоварен камион /18 т/ със стока, но същият не е могъл да запали, поради което го оставят на наклонен терен. Камионът е бил без вдигната ръчна спирачка и без поставени под гумите застопоряващи устройства срещу внезапното му придвижване. Воланът е бил оставен навит надясно. На следващата сутрин пострадалият, заедно с шофьора на камиона, сменят акумулатора и го запалват. Пострадалото лице се оттегля и застава вдясно на камиона, който в следствие на наклона тръгва надясно и го затиска към намиращата се зад него стена.

1. **Причини за злополуката, нарушени нормативните актове и лица, допуснали нарушения:**

**Нарушения, допуснати от работодателя:**

1. Работодателят не е предприел всички необходими мерки за осигуряване на ЗБУТ на работещите в дружеството, заети с извършване на ремонтна дейност на експлоатираните автомобили, като е допуснал товарен автомобил „DAF“ да не е осигурен срещу самопридвижване при извършване на ремонтни работи /или присъствие/ около него, преди надеждното му укрепване с необходимото оборудване при наклон на площадката за гариране и съхраняване на автомобила над 3%, в нарушение изискванията на чл.5 във връзка с т.21 от Приложение №2 към чл.1, ал.2 от Наредба №12 за осигуряване на ЗБУТ при работа с автомобили /ДВ бр.6/2005г./.

2. Работодателят не е осигурил прилагането на писмена инструкция за безопасна работа при ремонт на акумулаторна батерия /в т.ч. и смяна на акумулатор/, доколкото представляват работно оборудване, при използването на което съществува риск за безопасността и здравето на работещите, в нарушение на чл. 166, ал.2 от Наредба №7 във връзка с чл.9 от Наредба №12 за осигуряване на ЗБУТ при работа с автомобили /ДВ бр.6/2005г./.

3. Работодателят не е осигурил обучение по безопасност и здраве при работа на шофьора на товарен автомобил преди допускането му до самостоятелна работа, което е нарушение на разпоредбата на чл.6, ал.1, т.5 от Наредба РД-07-2.

4. Работодателят не е осигурил провеждането на инструктаж по безопасност и здраве на работното място на шофьора на товарен автомобил, преди допускането му до самостоятелна работа, което е нарушение на разпоредбата на чл.13 от Наредба РД-07-2.

5. Работодателят не е оценил риска за работно място „шофьор на тежкотоварен автомобил“, вкл. опасностите при обслужване, ремонт и експлоатация на автомобилите на дружеството, което е видно от представената оценка на риска. Същата не е преразгледана и съответно не са планирани и предприети необходимите мерки, които да осигуряват подобряване нивото на защита на работещите, в нарушение на разпоредбата на чл.20, ал.3 от Наредба №5.

1. **Предприети мерки:**
* За отстраняване на констатираното нарушение, посочено в т.1 от раздел II, на работодателя е съставен АУАН.
* Дадени са предписания за всяко констатирано нарушение.